SZEPTEMBER 4.
Szent Babilasz antióchiai pátriárka, vértanú és az istenlátó Mózes próféta emléke
hajnali szolgálaton

Tropár 4. hang
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Babilasz fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… 2. hang
Szent Mózes prófétádnak emlékét ünnepelvén, Urunk, *’ esedezünk hozzád, üdvözítsd a mi lelkünket!
Most és… 2. hang
Dicsőített vagy te, Istenszülő Szűz; * énekelünk téged, mert Fiad keresztje által meggyőzetett a pokol * és a halál megtöretett, * s mi, a halál fiai föltámadtunk s az életre méltókká tétettünk; * régi boldogságunkat, a paradicsomot visszanyertük; * miértis őt háládatossággal dicsőítjük, * mint uralkodó Istenünket és egyetlen kegyelmest.
Az első zsoltárcsoport után a Szent Kereszt leülői 
5. hang
A te keresztfád, Üdvözítőnk, * a világ üdvösségének bizonyult, * mert amikor engedted, hogy felszögezzenek arra, * az átoktól az emberi nemet megszabadítottad. *’ Mindnyájunk élete, Urunk, dicsőség néked!
Önként vállaltad a keresztet, ó Irgalmas, * hogy a te isteni mindenhatóságoddal megsemmisítsd az evésből származó átkot. * Mindnyájan magasztaljuk és imádjuk azért a te isteni és tiszteletreméltó szenvedésedet, * és a te fölfoghatatlan üdvgondozásodat dicsőítjük, *’ Uralkodó Krisztus!
Dicsőség... most és... fájdalmas Istenszülő-ének
Az Istenszülő az Úr keresztje alatt áll, * és sírva felkiált: Isteni Szülöttem, jaj nékem! * Szemem fénye, hogy feszíthettek keresztre téged, * ki az égboltozatot, mint sátorfödelet feszíted ki, *’ és a tengerből emelsz ki vízforrásokat parancsoddal!
A második zsoltárcsoport után a Szent Kereszt leülői 
5. hang
Üdvözítőnk, ki önként magadra vállaltad a keresztet, * és megszabadítottad az enyészettől az emberiséget, * éneklünk és imádunk mi, hívek, * mert a kereszt erejével megvilágosítottál minket. * Téged, ó Urunk, mindnyájan dicsőítünk, *’ emberszerető és irgalmas életadónk!
A koponyahegy Paradicsommá lett, * mert mihelyt a Kereszt fáját fölállították rá, * az téged termett, Üdvözítőnk, * mint az élet szőlőfürtjét a mi örömünkre. *’ Dicsőség néked!
Dicsőség... most és... fájdalmas Istenszülő-ének
Látja, Krisztus, a te édesanyád, hogy téged, az ártatlan Bárányt, * keresztre szögeztek engedelmeddel, * szívet tépő zokogásba kezd és roskadozva felkiált: * Ó, jaj, ily keservesen hogyan alhatsz ki, Világosságom! * Hogy halhatsz meg bűnösként a gonosztevők között, Fiam, *’ az egész teremtett világ Uralkodója!
Kánon
I. óda. 4. hang 
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte.
Énekeljük meg Mózest, az első prófétát, aki Isten színe előtt először társalgott az Úrral nyilván, színről-színre, nem jelképes látomásban, hanem lelki szemével szemlélve őt.
Izrael ivadékai szent vezérének és szabadítójának adott téged Isten, istenlátó Mózes, és atyádnak fogadalmi imájára adott ígéretével előre jelezte is születésedet.
Néped számára a bölcsességnek Isten ismeretével telített kincstára voltál már Thébában, azért nevelt fel a király leánya és az isteni Gondviselés.
Mint Isten-látnok, csecsemőkorodtól fogva egészen elutasítottad az emlőt, ó hírneves! Nemesebb tejjel táplálkozva már jó előre kinyilvánítottad az istenközelségeddel járó, végtelenül magas méltóságodat.
Istenszülő-ének
Megdöbbent Mózes, amikor először szemlélte a csodálatos látványt, a rózsabokrot és a lángot, a csodálatos együttest, mely előképként mutatta a Szűz Anyától született enyészhetetlen Istent, akit ő évszázadok távolából is már előre testben látott.
III. óda. 4. hang. A hatalmasok nyilait...
Egészen beteltél kimondhatatlan ismerettel, istenlátó, mert a Szentlélek angyal révén pontosan fölfedte előtted a régmúlt dolgok ismeretét.
Messzire láthatóan hordoztad az isteni fénysugarakat, isteni csodajelekkel megrémítetted Egyiptomot, és csodálatosan átváltoztattad a pálcát, végtelenül bölcs!
Ragyogó ékességed elárulja isteni fénysugártól tündöklő finomságodat. Ezzel mindenkit feltartóztathatatlanul az isteni szépség felé vonzottál.
Istenszülő-ének
A döbbenetes látványtól már csaknem magadon kívül voltál, bölcs próféta, de meghallottad a Szűztől testileg született Úr hangját.
Katavászia  4. hang
A hatalmasok nyilait gyöngévé tette, * s a gyöngéket erővel vette körül. * Azért erősödött meg az én szívem is az Úrban.
Kathizma
3. hang. Minta: Az isteni hit megvallásában...
Hitnek hő forrása! Buzgó hitvallásoddal kioltottad az eltévelyedés helytelen tanítását, * megbélyegezted a bálványimádás istentelenségét, * egészen elégő áldozattá lettél Istennek, * csodatételeiddel beharmatoztad az egész földet, szentéletű atyánk! * Esedezzél Krisztus Istenhez, *’ hogy ajándékozza nekünk a nagy kegyelmet!
Dicsőség... 4. hang. Minta: Kijelentéd...
Minden próféta között valóban elsőnek ismerünk, * és buzgósággal magasztalunk téged, mi, hívek, * mert elsőként láttad az Istent, *’ amennyire ember szemlélheti.
Most és... fájdalmas Istenszülő-ének ugyanarra
Fiadat keresztfára feszítve láttad, * anyai szívedet fájdalom marcangolta, * s te, ó Szeplőtelen, felkiáltottál: *’ Jaj, hogyan áldozhattál le, örök Világosságom!
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram! 
Akadozó nyelvedet és hiányos beszélőképességedet maga Isten gondviselése javította ki, istenlátó. Isten félelmetes titkainak szolgájává lettél, és Egyiptomot csapásokkal sújtottad.
Milyen csodálatos a meghívásod, istenlátó! Milyen félelmetesek a te csodatetteid! Megengedte neked a Lét teljessége, Isten, hogy megláthasd, föl is magasztalt dicsőséggel, és elküldött Izrael kiszabadítására.
Isten csodálatos és nehezen hozzáférhető tanításai törvényhozójának magasztalunk téged, istenlátó Mózes, mi hívek és hangoztatjuk: Kérd, hogy kegyes legyen hozzánk Isten szent ereje!
Egyiptom minden elsőszülöttjét csapással sújtottad, ahogyan Krisztus is elpusztította a gonosz lelkek erejét. Viselkedésed valóban a jövendő dolgok előképe volt, magasztalásra méltó!
Istenszülő-ének
Ne közelíts úgy ide – hallotta Mózes Isten kiáltó szavát a lángoló bokorból – mert szent ez a hely! E jelenés jelképéből előre látta és megjövendölte, hogy Krisztus a Tisztaságostól megtestesülten megszületik.
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
Botoddal kettéválasztottad a Vörös-tengert, istenlátó, s ezzel megmutattad Isten erejét, és e jellel megmutattad a kereszt isteni hatalmát.
Micsoda kedves vakmerőség! Ó egyszerű, tiszta lélek! „Ha engem mindenki másnál jobban ismersz, jelenj meg nekem észrevehető módon!" – mondá Istennek az istenlátó próféta.
Isten arcát ugyan nem láthattad, hiszen az rejtett maradt, de az Ige jövendőbeli megtestesülését megtudtad, istenlátó, amikor a kőszikla hasadékába rejtőztél.
Az istenlátó Mózes az, aki a víz helyett záport záporoz, majd mannát és fürjeket ad imádságával Izraelnek táplálékul.
Istenszülő-ének
Belementél valósággal a felhőbe, és megtudtad a kimondhatatlan titkot, ó istenlátó, hogy Isten testben meg fog születni a Szűztől.
VI. óda. 4. hang. A dicséret szavával...
Isten Izraelének erős seregét irányítottad: a gonoszság hét kánaánita népét legyőzted, és így népednek örökségül jutott azok földje.
Kimondhatatlan módon bementél az isteni felhőbe, Mózes, ahová Isten hívott téged, hogy átvedd az ő saját kezével írott törvénytábláit, te, az ő nagy szolgája.
Meghallgatta Isten népének szavát, s odaállította az istenlátó Mózest a nép elé, hogy aztán dicsőségével felruházva félelmetesnek tűntesse föl az ő beavatottját.
Mint a kegyelem törvényes fiai, elnyerjük az áldást és magasztalunk téged, ó boldog, és a zsidóktól most mi is átvesszük az örökséget, mint hajdan Jákob Ézsautól.
Istenszülő-ének
Isteni ihletéssel a híres Mózes előképben úgy mutat be téged, Istenszülő, mint frigyszekrényt, melyet a Szentlélek fénysugarai aranylemezként borítanak, Isten dicsőségére.
Katavászia  
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől * a te oldaladból kegyelmesen * kiömlesztett véred által. 
Konták
8. hang. Minta: Mint a teremtmények zsengéit...
Mint a vallásos élet hírnökét * és a küzdők biztos támaszát * dicsőít ma téged, dicsőséges, * a tündöklő Egyház. * Mivel bátran Krisztus elé járulhatsz, * esedezzél hozzá, Nagyküzdelmű, *’ hogy őrizze meg tökéletes békességben a téged tisztelőket!
Ikosz
A világ hiúságaival nyíltan szembenézve idegen lettél e világtól, és Krisztus szenvedéseit követted, a testi szenvedélyeket kiirtottad, és a keresztet fölvevén, ó vértanú, Alkotód után mentél. Most pedig, hogy vele együtt maradhatsz, ó sokat szenvedett bajnok, imádkozzál a téged tisztelőkért!
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
Látomásokban szemlélt, titokzatos dolgok isteni leírója lévén, a kijelentések nyomán a sátor egész bölcs tervét elkészítetted és Bezeleél mester vezetésével megépítetted, Mózes.
A szent szolgálat miatt vetélkedve ellened támadt egykor Koré, de elevenen az alvilágba zuhant. Számodra pedig megőrizte Isten a tiszteletet a vezetéssel és a papi hatalommal együtt, ó Mózes.
Veled együtt harcolt egykor a zsidó népért szent Mihály, a mennyei hadak fővezére, a te tested szent őrzője, ki hajdan a lázadó ősgonoszt is leverte, ó Mózes.
Istenszülő-ének
Áron szent vesszejének kivirágzása mindenkinek előre jelezte, Szent Szűz, a bűnöktől való szabadulást, mert te közbenjáró lettél az emberiség számára, s elfordítottad Isten felénk irányuló, félelmetes haragját.
VIII. óda. 4. hang. Kezeit kiterjesztvén Dániel...
Valóban Isten szolgája voltál, Mózes, szelíden hallgattál reá, s akaratát megvalósítottad. Ezért minden más prófétánál jobban fölfedte magát előtted az Úr, és benned lakozva megtanított az énekre: Áldjátok az Urat, az Úrnak minden művei!
Isten beavatottja és szolgálattevője s Izrael uralkodója voltál, istenlátó Mózes. Hirdetted, hogy eljön a Messiás, megjövendölted az ő félelmetes, isteni leszállását testben az emberekhez, és ennek valóban lelkes előképe, hű prófétája voltál.
A népet az Ige kinyilatkoztatásaival és a törvény parancsolataival híven kormányoztad, csodálatos jelekkel és csodák művelésével vezetted. Moáb földjén szólított el Isten, és így csatlakoztál atyáidhoz nagy dicsőséggel, Mózes.
Isten parancsára úgy mentél föl a hegyre, mint az égbe, és megláttad a szelídek földjét, végtelenül bölcs! Érzékelhető módon szemügyre vetted az ígéret boldogságát, majd elköltöztél a földről, és Isten rendeléséből elrejtették tested sátorát.
Istenszülő-ének
Senki nem hallott előtted annyi kinyilatkoztatást Istentől, mint te, istenlátó, dicsőséges Mózes, mert te láttad a Szűz minden előképét, megjövendölted az ő isteni szülését, és a rózsabokor lángjában megláttad a láthatatlan alakot is.
Katavászia  
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak kiáltván: * Áldjátok az Urat, az Úrnak minden művei! 
IX. óda. 4. hang. Belőled, az érintetlen hegyből...
Az Úr szemlélőjévé lettél halálod után is, istenlátó. Nem homályos előképekben szemlélted Krisztust, mint előbb a szikla hasadékában, hanem az istenség emberi testben feltündöklött Világosságaként.
A Tábor-hegy sokkal dicsőségesebb lett, mint a Sínai, mert ott a holtak közül Mózes, az élők földjéről pedig a teszbi Illés az apostolokkal együtt meglátta a színében átváltozott Krisztust, a valóságos Istent.
Kedvesen fogadott imáddal, szólásjogot nyert könyörgéseddel szabadítsd meg minden ártalomtól a téged magasztaló kereszténységet, amint Izraelt is megszabadítottad a nagy és súlyos veszedelmekből, Istent látó Mózes!
Istenszülő-ének
Mózes egykor arany vödörnek, táblának, szent asztalnak nevezett téged, Szent Szűz, és világosan kifejezésre juttatta, hogy belőled Isten születik. Az Ő megtestesülését látva néked híven éneket zengünk.
Katavászia  
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő!
Fényének 
[bookmark: _GoBack]Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
Szenté
Isten áldozópapja s egyszersmind áldozati adománya voltál, Babilasz. Vérontás nélküli áldozatot mutattál be neki, majd pedig áldozatává lettél saját véred ontásával a gyermekekkel együtt. Velük együtt magasztalunk téged!
Az Istenszülőé
Az istentelenekhez hasonlóan verd le mindazokat, akik nem tisztelik tiszta hittel szent ikonodat s a te Fiadét és Istenedét, Szent Szűz!
Előverses sztihirák
5. hang
Csak fölállították kereszted fáját, Krisztus, * és a bálványozás hiúsága semmivé vált, * s a kegyelem sarjadzott ki, * mert nem kell félni többé a kárhozattól, * hiszen a kereszt lett büszkeségünk, * a kereszt lett a mi erősségünk, *’ a kereszt lett a mi örömünk.
A te kereszted, Krisztus * megtörte az alvilág erejét, * az emberi nemet üdvözítette, * a világot az enyészettől megszabadította, * a latornak a Paradicsomot megnyitotta. * Íme, azért leborulunk előtte és dicsőítünk téged, *’ Üdvözítőnk, könyörülj rajtunk!
Az egek Királyának serege áldott, * mert bár földiek voltak a bajnokok, * mégis angyalokhoz méltó módon siettek a halálba. * A testieket kevésre becsülték, * és szenvedéseik árán a testnélküliek tiszteletére lettek méltóvá. * Az ő könyörgésükre *’ áraszd reánk, Urunk, dús kegyelmedet.
Dicsőség... most és... fájdalmas Istenszülő-ének
Szüntesd meg sokat gyötört lelkem fájdalmát, * így kiált Krisztushoz siránkozással a Szeplőtelen. * Hogyha szenvedéseddel az embereket üdvözíted, * lelkemet is, Istenige, megsebzed! * Te vagy az én édes világosságom, * te vagy az én Fiam és Teremtőm! *’ Dicsőítem a te hosszútürelmedet!
Tropár 4. hang
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Babilasz fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… 2. hang
Szent Mózes prófétádnak emlékét ünnepelvén, Urunk, *’ esedezünk hozzád, üdvözítsd a mi lelkünket!
Most és… 2. hang
Téged magasztalunk, Istenszülő, így kiáltván: * Üdvözlégy gyökér, * kiből szeplőtelen módon Isten sarjadzott, * ki a kereszten halált szenvedett.

